Aquesta informació es va publicar originalment el 23 de novembre de 2017 i, per tant, la informació que hi apareix fa referència a la data especificada.

El secretari general del PSOE, Pedro Sánchez, ha descartat aquest dijous que el PSC investeixi la candidata de Ciutadans, Inés Arrimadas, com a presidenta de la Generalitat. "El PSC no farà president cap formació ni candidat que abraci l'independentisme", i tampoc "opcions polítiques de dretes", ha afirmat en una entrevista a TVE. Segons Sánchez, els socialistes catalans, igual que el PSOE, volen "un govern que defensi la convivència, la concòrdia, l'autogovern, i que faci polítiques d'esquerres" perquè a Catalunya "hi ha molta gent que està patint les conseqüències del secessionisme" i "avui estem pitjor que fa cinc anys". Després del 21-D, ha dit, cal "superar la dinàmica de blocs" i "obrir un nou temps".Així, Sánchez ha descartat investir Arrimadas perquè Ciutadans és un partit "que està seguint la política territorial del PP" i el que "durant els últims mesos està abraçant el PP". Els socialistes catalans, ha insistit, no investiran un president independentista ni de dretes, perquè defensa "teixir ponts i obrir espais de convivència, i l'espai de la convivència no està a la dreta del PP".Segons Sánchez, la posició del PSC i del PSOE són "coincidents", i "és una bona forma de demostrar als catalans i a la societat espanyola" que es dues formacions "es puguin entendre" en el "plantejament federal". "Sempre hi ha hagut una coordinació molt positiva entre les dues organitzacions" des que Iceta i ell són responsables dels dos partits, ha dit. Si no estiguessin d'acord, però, la direcció del PSOE podria imposar el seu criteri, ja que així ho permet el nou protocol de relacions entre els dos partits En tot cas, Iceta ha ratificat aquestes paraules en un acte de campanya a Nou Barris, en què ha insistit que els socialistes catalans no faran "un president independentista ni un president de dretes". "És evident que la gent que vota al PSC ho fa per tenir un president d'esquerres, progressista i que busqui acord per canviar de rumb la política catalana", ha afegit.Igualment, Sánchez ha insistit que la reforma de la Constitució "té a veure amb la regeneració i la defensa de drets i llibertats", i també ha d'implicar una "revisió de l'estat autonòmic". Cal "avançar cap a una nova Espanya autonòmica" sense "recentralitzar competències", com volen, ha dit, el PP i Ciutadans.En tot cas, Sánchez ha admès que el suport de la seva formació al 155 ha estat "transcendental" per "traslladar un missatge d'unitat" i què es comprengués "millor"” a l'exterior la necessitat d'aplicar aquest article per "normalitzar" la situació a Catalunya. "El 155 no suspenia res, va ser l'independentisme qui va suspendre l'autogovern", ha afegit.També ha apuntat que "no té gaire a dir" sobre la “"decisió personal" de Puigdemont de "sortir fora d'Espanya" tret que "li agradaria que estigués a Espanya i fent campanya", tot i que "la qüestió judicial s'ha de dilucidar en els termes de l'aplicació de la llei" i “la política ha d'anar per una altra banda". "El que hagi decidit l'Audiència Nacional benvingut sigui", ha conclòs.Malgrat tot, Arrimadas ha assegurat des de Brussel·les que "si surten els números" després dels comicis, la formació demanarà el suport del PSC per formar "un govern alternatiu". "Si les eleccions donen per poder fer una alternativa, demanaré el suport dels socialistes perquè tindran molt difícil explicar als seus votants que vulguin tornar a pactar amb els partits que volen separar Catalunya de la resta d'Espanya", ha assegurat.Preguntada per les declaracions de Sánchez, la candidata de Ciutadans ha assenyalat que els socialistes haurien de deixar de pensar en "vots i cadires" i intentar proposar una alternativa de govern que no vulgui "trencar més la convivència". "La situació a Catalunya és molt greu i tindran difícil dir que prefereixen seguir allargant el procés abans que donar suport a un partit net, constitucionalista i de centre", ha afegit. En aquest sentit, la líder de Cs ha recordat també que "gràcies a la responsabilitat" del seu partit els socialistes han pogut governar en altres parts de l'Estat, com a Andalusia.

Mostra el teu compromís amb NacióDigital.

Fes-te subscriptor per només 5,90€ al mes, perquè és el moment de fer pinya.

Fes-te subscriptor